Opetus- ja kulttuuriministeriö

kirjaamo@miniedu.fi ja rahoitus@minedu.fi

Opetus- ja kulttuuriministeriön lausuntopyynnöt:

Laiksi lukiolaissa, ammatillisesta peruskoulutuksesta annetussa laissa ja ammatillisesta aikuiskoulutuksesta annetussa laissa tarkoitetun koulutuksen rahoituksesta ja laeiksi lukiolain, ammatillisesta peruskoulutuksesta annetun lain ja opiskelijavalintarekisteristä, korkeakoulujen valtakunnallisesta tietovarannosta ja ylioppilasrekisteristä annetun lain 7 ja 9 §:n muuttamisesta (rahoituksen uudistaminen)

Laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamista (järjestäjäverkon kehittäminen)

**Yleistä**

Keskuskauppakamari antaa edellä mainituista lakiesityksistä yhdistetyn lausunnon, koska käsiteltävä oleva lakiuudistuspaketti (rahoitus, järjestäjäverkon kehittäminen) muodostaa Suomen työelämän, henkilöstön osaamisen ja yritysten kilpailukyvyn kehittämisen näkökulmasta erottamattoman kokonaisuuden.

Opetus- ja kulttuuriministeriö on uudistamassa myös näyttötutkintojärjestelmää. Keskuskauppakamari esittää, että näyttötutkintojärjestelmän sinänsä tarpeellinen uudistus toteutetaan kuitenkin vasta rahoitus- ja koulutusjärjestäjäverkkouudistuksen jälkeen, jotta voidaan ottaa huomioon ammatilliseen koulutuksen muutokset ja niistä tulevat tarpeet näyttöinä suoritettaville tutkinnoille ja niiden osille.

Lakiesitysten keskeiset uudistamisperiaatteet ovat pääosin hyvin perusteltuja. Ammatillisen koulutuksen rahoituskriteerien muuttaminen opiskelijamäärään perustuvasta rahoituksesta suorituksiin ja tuloksellisuuteen painottaviin kriteereihin on kannatettavaa. Samoin koulutuksen järjestäjäkentän kokoaminen nykyistä eheämmäksi kokonaisuudeksi siten, että erityisesti ammatillisen perus- ja lisäkoulutuksen järjestäjäverkko muodostaa työelämän ja yritysten tarpeiden kannalta toimivan kokonaisuuden. Koulutuksen uudistamisen lähtökohtina ovat työelämän osaamistarpeisiin vastaaminen ja koulutuksen läpäisyasteen parantaminen. Ammatillisen koulutuksen työelämälähtöisyyttä on lisättävä. Suomessa toimiala- ja ammattirakenteiden muutoksiin tulee vastata kysyntälähtöistä koulutustarjontaa kehittämällä.

**Lakiesityskohtaisia kommentteja**

Rahoituksen uudistaminen

* Rahoitusjärjestelmän tulee olla yhtenäinen kokonaisuus, jossa voidaan rinnan tarkastella ja arvioida ammatillista peruskoulutusta, ammatillista lisäkoulutusta, ammatilliseen perustutkintoon sekä ammatti- ja erikoisammattitutkintoon tähtäävää oppisopimuskoulutusta. Erilaisia koulutustapoja- ja muotoja ei pidä kategorisesti eriyttää omiin lohkoihinsa järjestämismuodon mukaan, jolloin koulutuksen vaikuttavuutta on vaikea arvioida kokonaisuutena.
* Rahoitusuudistuksessa on pidettävä huolta siitä, että koulutuksen järjestäjillä on mahdollisuus kehittää koulutustarjontaansa siten, että rahoitusjärjestelmä kannustaa ratkaisukeskeisten koulutusmallien kehittämiseen.
* Rahoituksen sitominen perus-, suoritus- ja vaikuttavuusrahoitukseen ohjaa koulutuksen järjestäjiä kysyntälähtöisen ammatillisen koulutuksen järjestämiseen.
* Rahoituskriteerit ovat esitetyssä muodossa monimutkainen kokonaisuus. Kriteeristöä voisi yksinkertaistaa, jotta vältetään ylihallinnointia ja varmistetaan, että kriteerit mittavat itsenäisiä vaikutuksia.
* Oppisopimuskoulutus on kustannustehokas ja työelämäkeskeinen koulutusmuoto. Oppisopimuskoulutuksen tulee olla uudessa rahoitusjärjestelmässä ja koulutuksenjärjestäjäverkossa houkutteleva ammatillisen peruskoulutuksen ja ammatillinen lisäkoulutuksen järjestämisvaihtoehto.
* Rahoitusjärjestelmän tulee mahdollistaa yritysten ja opiskelijoiden tarpeet huomioivien joustavien hybridimallien toteuttaminen kuten 2+1-mallien, koulutussopimusmallien (nuorten oppisopimus, joka ei perustu työsopimukseen) ja ammatillisen perustutkinnon jaksottaminen siten, että esimerkiksi kahdessa vuodessa suoritetaan osa tutkinnosta ja tutkinto suoritetaan loppuun työssäolojakson oppisopimuksena tai muulla tavoin.
* Rahoituksen vaikuttavuusmittarista puuttuu kokonaan yrityksiltä ja työnantajilta kerättävä palaute; tämä elementin mukaan liittäminen on ehdottoman tärkeää kysyntälähtöisen koulutuksen kehittämiseksi. Yleensäkin kriteereissä painoa on laitettava nykyistä enemmän työllistymiseen ja työelämästä saatuun palautteeseen.
* Uudistuksessa on poistumassa rakennepoliittisten linjausten myötä ammatillisena lisäkoulutuksena rahoitettava ei-tutkintotavoitteinen koulutus. Tämä koulutusmuoto on erityisesti pk-sektorin yrityksille yksi tärkeä keino lisätä ja ylläpitää oman henkilöstön osaamista. Jatkossa on tärkeää, että tutkintotavoitteisina järjestettävissä koulutuksissa tutkintojen osien suorittaminen tehdään yrityksille joustaviksi oppisopimuskoulutusta ja muita aidossa työympäristössä toteutettavia oppimistapoja hyödyntämällä siten, että yritysten suhteelliset henkilöstökoulutuskustannukset eivät kasva nykyisestä tasosta.
* Uudistuksessa on pidettävä huolta, että työvoimapoliittisena järjestettävät koulutukset voivat linkittyä tiiviiksi osaksi alueellista koulutustarjontasuunnittelua siten, että minimoidaan muun muassa opetus- ja työvoimahallinnon mahdollisesti tarjoamia päällekkäisiä koulutuksia.

Koulutuksen järjestäjäverkon kehittäminen

* Järjestäjäverkon uudistamisessa kantavana ajatuksena tulee olla yritysten ja työelämän alueellisiin tarpeisiin vastaaminen joustavasti, tehokkaasti ja kysyntälähtöisesti.
* Keskuskauppakamari kannattaa sellaista periaatetta, jossa ammatillinen peruskoulutus, ammatilliseen peruskoulutukseen tähtäävä oppisopimuskoulutus, ammatillinen lisäkoulutus sekä ammatti-/erikoisammattitutkintoon tähtäävä oppisopimuskoulutus käsitellään ja myönnetään yhden lupaprosessin kautta. Tällöin koulutuksen toteutuksessa voidaan hyödyntää ristiin ammatillisen peruskoulutuksen, ammatillisen lisäkoulutuksen ja oppisopimuskoulutuksen tarjoamia mahdollisuuksia. Riittävän laaja koulutustehtävä antaisi niille koulutuksen järjestäjille, joilla on edellytyksiä toimia sekä ammatillisen peruskoulutuksen että lisäkoulutuksen järjestäjänä, mahdollisuuksia joustavan ja kysyntälähtöisen koulutustarjonnan kehittämiseen esimerkiksi nuorisotakuun toteuttamisessa, aikuisten ja työssä olevan henkilöstön koulutuksessa sekä oppisopimuskoulutuksen järjestämisessä.
* Uudistuksessa alueille tulee antaa nykyistä enemmän mahdollisuuksia vaikuttaa koulutuksen suuntaamiseen ja osaamistarpeiden ennakointiin. Yrityksillä, koulutuksen järjestäjillä, työ- ja elinkeinohallinnolla ja muilla oman talousalueensa toimijoilla on paras tietämys seutunsa koulutus- ja osaamistarpeista.
* Ammatillisen koulutuksen järjestäjäverkkoa tulee tiivistää nykyisestä noin 190 koulutuksen järjestäjästä siten, että järjestäjäverkko koostuu monialaisista tai erikoistuneista koulutuksen järjestäjistä, jotka talous- ja laatukriteereillä mitaten toimivat tehokkaasti.
* Koulutuksen järjestämisluvan myöntäminen perustuu jatkossa kokonaisharkintaan. Luvan myöntämiskriteeristössä on otettava huomioon koon ja monialaisuuden lisäksi tuloksellisuuteen, koulutuksen laatuun, erikoistumiseen, verkostoitumiseen ja vaikuttavuuteen sekä taloudelliseen asemaan liittyviä kriteerejä.
* Koulutuksen järjestäjän juridinen muoto ei saa vaikuttaa luvan myöntämiseen. Olennaista on, että koulutuksen järjestäjä pystyy vastaaman alueensa työelämän tarpeisiin tuloksellisesti ja tehokkaasti.
* Ammatillisen koulutuksen järjestäjän tulee voida jatkossakin saada koulutuksen järjestämislupa sekä suomenkieliseen että ruotsinkieliseen koulutukseen. Näin voidaan varmistaa, että ammatillinen koulutus vastaa työelämän tarpeita niillä alueilla, joilla työelämässä tarvitaan kaksikielisiä osaajia.

KESKUSKAUPPAKAMARI

Risto J. Penttilä